input: REGOLAMENT TA' IMPLIMENTAZZJONI TAL-KUMMISSJONI (UE) Nru 705/2014
  tal-25 ta' Ġunju 2014
  li jiffissa d-dazju tal-importazzjoni applikabbli għar-ross imfarrak
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-punt (a) tal-Artikolu 183 tiegħu,
  Billi:
  (1)
  Il-Ftehim bejn l-Unjoni Ewropea u t-Tajlandja (2) dwar ir-ross, approvat bid-Deċiżjoni tal-Kunsill 2005/953/KE (3), jistipula li, għar-ross imfarrak, l-Unjoni għandha tapplika dazju tal-importazzjoni ta' EUR 65 kull tunnellata.
  (2)
  Biex jimplimenta l-Ftehim bejn l-Unjoni u t-Tajlandja, l-Artikolu 140 tar-Regolament tal-Kunsill (KE) Nru 1234/2007 (4) kien stipula li d-dazju tal-importazzjoni fuq ir-ross imfarrak għandu jkun ta' EUR 65 għal kull tunnellata.
  (3)
  Ir-Regolament (UE) Nru 1308/2013, li jħassar u jissostitwixxi r-Regolament (KE) Nru 1234/2007, ma jinkludix dispożizzjoni simili għall-Artikolu 140 tar-Regolament (KE) Nru 1234/2007. F'dak li jirrigwarda d-dazji tal-importazzjoni, l-Artikolu 183 tar-Regolament (UE) Nru 1308/2013 jagħti s-setgħa lill-Kummissjoni biex tadotta atti ta' implimentazzjoni li jiffissaw il-livell tad-dazju tal-importazzjoni applikat skont ir-regoli stipulati, fost l-oħrajn, bħala parti minn ftehim internazzjonali konkluż skont it-Trattat dwar il-Funzjonament tal-Unjoni Ewropea.
  (4)
  Sabiex ikompli jkun konformi mal-Ftehim bejn l-Unjoni u t-Tajlandja, id-dazju tal-importazzjoni applikabbli għar-ross imfarrak għandu jiġi ffissat,
  ADOTTAT DAN IR-REGOLAMENT:
  Artikolu 1
  Minkejja r-rata tad-dazju tal-importazzjoni ffissata fit-Tariffa Doganali Komuni, id-dazju tal-importazzjoni fuq ir-ross imfarrak li jaqa' taħt il-kodiċi NM 1006 40 00 għandu jkun ta' EUR 65 kull tunnellata.
  Artikolu 2
  Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, il-25 ta' Ġunju 2014.